Shahzad, Silvia, poslankyňa NR SR (2017-04-04):
Vážený pán predsedajúci, vážené panie kolegyne, vážení páni kolegovia. Návrh zákona, ktorým sa dopĺňa zákon č. 575/2001 Z. z. o organizácii činnosti vlády a o organizácii ústrednej štátnej správy v znení neskorších predpisov, predkladá skupina poslancov Národnej rady Slovenskej republiky za hnutie Obyčajní ľudia a nezávislé osobnosti. Tento návrh vznikol na základe odporúčaní ombudsmanky, ktoré vyplynuli zo správ o prístupnosti budov verejnej správy, konkrétne o prístupnosti v nemocniciach a školách. Prieskum ukázal, že situácia je alarmujúca. Napriek tomu, že máme Dohovor OSN o právach osôb so zdravotným postihnutím, že máme vyhlášku ministerstva životného prostredia č. 532/2002, ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie a tiež máme zakotvené v ústave právo na vzdelanie a právo na zdravotnú starostlivosť, v skutočnosti nevieme, čo bezbariérové je a čo nie je, lebo aj táto informácia v štatistikách chýba. Prístupnosť je pre osoby so zdravotným postihnutím nevyhnutným predpokladom, aby mohli samostatne žiť a začleniť sa do spoločnosti v plnom a rovnakom rozsahu. Bez prístupu k fyzickému prostrediu, školám, zdravotnej starostlivosti, informáciám a komunikáciám, ako aj k ďalším zariadeniam a službám dostupným alebo poskytovaným verejnosti nebudú mať osoby so zdravotným postihnutím rovnaké príležitosti účasti na živote v spoločnosti. Prístupnosť je jedným z kľúčových a hlavných princípov, z ktorých vychádza dohovor OSN. Slovenská republika vyslovila súhlas a ratifikovala tento dohovor ešte roku 2010. Osoby so zdravotným postihnutím sa denne vyrovnávajú s architektonickými orientačnými, informačnými a komunikačnými bariérami, ako napríklad schody pri vchodoch do budovy, chýbajúci výťah vo viacpodlažných budovách či nedostatok informácií v prístupných formátoch. Tieto bariéry sú mimoriadne citlivo vnímané najmä na školách, ktoré osoby so zdravotným postihnutím navštevujú, a v nemocniciach a či v ambulanciách, kde sa poskytuje zdravotná starostlivosť. Najmä na tieto dve oblasti poukázali aj Správa o výsledkoch prieskumu bezbariérového prístupu do budov škôl a bezbariérovosti v nich a Správa o výsledkoch bezbariérovosti v štátnych nemocniciach a iných zdravotníckych zariadeniach z dielne Kancelárie verejného ochrancu práv. Za účelom zlepšenia situácie pre osoby so zdravotným postihnutím preto predkladáme tento návrh zákona, ktorého cieľom je ustanoviť zodpovednosť Ministerstva školstva, vedy, výskumu a športu Slovenskej republiky za napĺňanie práva na prístupnosť v školstve a zodpovednosť Ministerstva zdravotníctva Slovenskej republiky za naplnenie práva na prístupnosť pri poskytovaní zdravotnej starostlivosti. Návrh zákona používa širšie vymedzený pojem „prístupnosť“ v súlade s dohovorom na rozdiel od zaužívaných pojmov, ako je bezbariérovosť, resp. bezbariérová prístupnosť. Pod pojmom prístupnosť sa teda rozumie nie len bezbariérová prístupnosť v zmysle fyzickej prístupnosti stavieb, ale aj komunikačná a informačná prístupnosť pre osoby napríklad so zrakovým či sluchovým postihnutím alebo osoby s inými špecifickými potrebami. Tento návrh zákona nemá vplyv na rozpočet verejnej správy, na podnikateľské prostredie, ani na životné prostredie. Návrh zákona vyvolá pozitívne sociálne vplyvy a nemá vplyv na informatizáciu spoločnosti. Ďakujem.